Humulus le muet
Humulus le muet (srpskohrvatski: Mutavac Humulus) je kratka drama, žanrovski komedija, koju je 1929. godine napisao Jean Anouilh, a radilo se o njegovom prvom dramskom tekstu. Napisana uz pomoć Jeana Aurenchea, drama je bila prvi tekst tada mladog Anouilha, koji je kroz svoj rad u teatru odlučio izgraditi i karijeru dramskog pisca. Anouilh je 1932. dramu predložio producentima, međutim ovi su ju odbili te je ona ostala neizvedena gotovo 20 godina od nastanka; praizvedba drame održana je 18. rujna 1948. godine u pariškom Théâtre de la Cité universitaire, a producirala ju je skupina Les Compagnons de l'arc-en-ciel. 

Glavni lik drame je mutavac Humulus, kojemu liječnik omogući da, unatoč poremećaju, izgovori jednu riječ dnevno. Sretan, Humulus odluči štedjeti riječi kako bi nakon trideset dana uspio izjaviti deklaraciju svojoj voljenoj; Humulus to sve čini nauštrb novogodišnjih čestiti svojoj baki, Grofici, čiji blagoslov treba dobiti i čiji je jedini nasljednik. Nakon proteka trideset dana, Humulus konačno izdiktira svoju deklaraciju, međutim njegova voljena odgovori sljedeće: "Biste li, molim vas, ponovili." Naime, ispostavlja se kako je ona nagluha te, nakon njegove objave, izvadi rog za sluh kako bi bolje čula što je rekao. U tako ironičnom obratu, Humulus je potratio svoje čuvane riječi i izgubio sve. 

Humulus je u tiskanom obliku premijerno objavljen 1939. godine u časopisu La Nouvelle Saison, kojega je upravo Anouilh pokrenuo zajedno sa Jean-Louisom Barraultom i Renéom Barjavelom; bilo je to jedno od prvih djela tiskanih u novom časopisu. Iako inicijalno nije bio svrstavan ni u jedan od nizova, Humulus je nakon reizdanja 1958. godine (Éditions de la Table Ronde) uvršten među "ružičaste komade" (pièces roses) te se danas smatra dijelom tog niza. 

Djela Jeana Anouilha
Drame 1929.